**Nacrt prijedloga**

Na temelju članka 12. stavka 3. i članka 13. stavka 4. Zakona o zaštiti od požara ("Narodne novine" broj 92/10 i 114/22), članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01- vjerodostojno tumačenje, 129/05, 109/07, 125/08, 36/09, 150/11, 144/12, 19/13-pročišćeni tekst, 137/15-ispravak, 123/17, 98/19 i 144/20), Revizije Procjene ugroženosti od požara i tehnoloških eksplozija za Zagrebačku županiju („Glasnik Zagrebačke županije“, broj 49/22), članka 24. Statuta Zagrebačke županije ("Glasnik Zagrebačke županije", broj 17/09, 31/09, 4/13, 6/13 - pročišćeni tekst, 5/18, 14/18, 18/18 - pročišćeni tekst, 3/20, 23/20, 6/21, 10/21 - pročišćeni tekst i 29/23), te članka 64. Poslovnika Županijske skupštine Zagrebačke županije („Glasnik Zagrebačke županije“, broj 26/09, 5/13, 6/13 – pročišćeni tekst, 28/17, 5/18, 14/18, 18/18 – pročišćeni tekst, 23/20, 34/20, 10/21-pročišćeni tekst i 42/21), Županijska skupština Zagrebačke županije na svojoj \_\_\_\_ sjednici održanoj dana \_\_\_\_\_\_\_\_2023. godine donijela

**PROVEDBENI PLAN**

**unapređenja zaštite od požara na području Zagrebačke županije za 2024. godinu**

I.

U cilju unapređenja zaštite od požara na području Zagrebačke županije Skupština Zagrebačke županije donosi Provedbeni plan unapređenja zaštite od požara na području Zagrebačke županije za 2024. godinu (u daljnjem tekstu: Provedbeni plan).

II.

Na području Zagrebačke županije potrebno je u 2024. godini provesti normativne, organizacijske, tehničke, urbanističke i druge mjere i radnje za otklanjanje opasnosti od nastanka požara, rano otkrivanje, obavješćivanje, sprječavanje širenja i učinkovito gašenje požara, sigurno spašavanje ljudi i životinja ugroženih požarom, sprječavanje i smanjenje štetnih posljedica požara, utvrđivanje uzroka nastanka požara te otklanjanje njegovih posljedica.

III.

Temeljem preporučenih mjera za sprečavanje nastanka i širenja požara navedenih u Reviziji Procjene ugroženosti od požara i tehnološke eksplozije Zagrebačke županije („Glasnik Zagrebačke županije“, broj 49/22) u 2024. godini planira se provođenje sljedećih mjera:

1. **Organizacijske mjere**
	1. Osigurati djelotvornu i pravodobnu operativnost vatrogasnih postrojbi koje imaju definirano područje odgovornosti (središnje postrojbe) sukladno procjenama ugroženosti od požara jedinica lokalne samouprave. Ostalim vatrogasnim postrojbama koje imaju propisanu zonu djelovanja osigurati cjelovitu prostornu pokrivenost općine/grada u slučaju požara.
	2. Sukladno izračunu o potrebnom broju vatrogasaca iz Procjena ugroženosti od požara i tehnoloških eksplozija gradova i općina osigurati potreban broj operativnih vatrogasaca. Operativni vatrogasac može biti dobrovoljni vatrogasac i profesionalni uz zadovoljavanje uvjeta propisanih člankom 41. i 51. Zakona o vatrogastvu („Narodne novine“, broj 125/19 i 114/22).
	3. U vatrogasne intervencije smije se uključivati samo zdravstveno sposobne vatrogasce (s obavljenim zdravstvenim pregledom), te koji su opremljeni odgovarajućom osobnom zaštitnom opremom prema propisu.
	4. Zapovjednici i zamjenici zapovjednika vatrogasnih zajednica, središnjih vatrogasnih postrojbi i drugih vatrogasnih postrojbi, koji samostalno vode vatrogasne intervencije, dužni su imati položen odgovarajući stručni ispit.

*Izvršitelj zadatka: Jedinice lokalne samouprave, vatrogasni zapovjednici i pravne osobe koje imaju vatrogasne postrojbe s područja Zagrebačke županije*

* 1. U Županijskom vatrogasnom operativnom centru (ŽVOC) ustrojenom pri Ravnateljstvu civilne zaštite – Područnom uredu Zagreb - centru 112 u Zagrebu, nastaviti sa provedbom Sporazuma o uvođenju u rad i načinu rada vatrogasnih koordinatora između Ravnateljstva civilne zaštite, Zagrebačke županije i Vatrogasne zajednice Zagrebačke županije kojim se osigurava stalno dežurstvo radi koordinacije vatrogasnih snaga i dojava požara i ostalih ugroza na telefonski broj 112 ili 193 za područje cijele Zagrebačke županije. Sukladno proračunskim mogućnostima raditi na kadrovskoj ekipiranosti i stručnom usavršavanju, te nabavi tehničke opreme potrebne za unapređenje djelatnosti i adekvatnog upravljanja vatrogasnim i drugim izvanrednim događajima u kojima sudjeluju vatrogasne postrojbe Zagrebačke županije.

*Izvršitelji zadatka: Zagrebačka županija, Vatrogasna zajednica Zagrebačke županije*

* 1. Izvršiti stručni nadzor nad stanjem opremljenosti i osposobljenosti javnih vatrogasnih postrojbi, dobrovoljnih vatrogasnih društava i vatrogasnih zajednica na području Zagrebačke županije.

*Izvršitelj zadatka: Vatrogasna zajednica Zagrebačke županije i vatrogasne zajednice općina i gradova Zagrebačke županije*

* 1. Jedinice lokalne samouprave s područja Zagrebačke županije, dužne su imati organiziranu dimnjačarsku službu na svom području sukladno važećim propisima.

*Izvršitelj zadatka: Jedinice lokalne samouprave s područja Zagrebačke županije*

1. **Normativne mjere**
	1. Po donošenju Vatrogasnog plana Republike Hrvatske izraditi vatrogasni plan Zagrebačke županije. Vatrogasni plan županije donosi predstavničko tijelo županije, a izrađuje ga i predlaže županijski vatrogasni zapovjednik, uz prethodnu suglasnost glavnog vatrogasnog zapovjednika.
	2. Jedinice lokalne samouprave s područja Zagrebačke županije dužne su svoje Procjene ugroženosti od požara i tehnološke eksplozije, te Planove zaštite od požara usklađivati s novonastalim uvjetima u zakonom propisanom roku. Presliku ažurirane dokumentacije treba dostavljati matičnim Vatrogasnim zajednicama, Vatrogasnoj zajednici Zagrebačke županije i nadležnom upravnom odjelu Zagrebačke županije.

*Izvršitelj zadatka: Jedinice lokalne samouprave s područja Zagrebačke županije*

* 1. Za građevine razvrstane u I., odnosno II. kategoriju ugroženosti od požara, vlasnici/korisnici dužni su posjedovati i izrađene procjene ugroženosti od požara i planove zaštite od požara, te ih u propisanim rokovima revidirati.

*Izvršitelj zadatka: Vlasnici/korisnici građevina razvrstanih u I i II kategoriju ugroženosti od požara*

* 1. Propisati mjere za uređivanje i održavanje rudina, živica, međa, poljskih i šumskih putova i kanala sukladno važećim propisima.

*Izvršitelj zadatka: Jedinice lokalne samouprave s područja Zagrebačke županije,*

1. **Tehničke mjere**
	1. Opremanje vatrogasnih postrojbi izvršiti sukladno važećim propisima i usvojenim planovima zaštite od požara. Za potrebe vatrogasnih postrojbi osigurati odgovarajuća spremišta za vatrogasna vozila i tehniku.
	2. Za učinkovito i uspješno djelovanje vatrogasaca od trenutka uzbunjivanja i početka intervencije do lokaliziranja i gašenja požara, potrebno je, sukladno Procjeni ugroženosti od požara i tehnoloških eksplozija, osigurati dovoljan broj stabilnih, mobilnih i ručnih radio uređaja za potrebe vatrogasnih postrojbi.

*Izvršitelj zadatka: Jedinice lokalne samouprave, pravne osobe koje imaju vatrogasne postrojbe s područja Zagrebačke županije, vatrogasna zajednica Zagrebačke županije, vatrogasne zajednice JLS s područja Zagrebačke županije*

1. **Urbanističke mjere**

* 1. U postupku izrade i donošenja prostorno planske dokumentacije, ovisno o razini prostornih planova, obvezno je utvrditi mjere zaštite od požara sukladno važećim propisima.
	2. U oblikovanju vatrogasnih pristupa potrebno je voditi računa da oni udovoljavaju svojoj svrsi u pogledu uvjeta korištenja, nosivosti, širine, nagiba, radijusa, površine, udaljenosti, dužine i drugo, sukladno važećim propisima (Pravilnik o uvjetima za vatrogasne pristupe „Narodne novine“, broj 35/94, 55/94, 142/03).

*Izvršitelj zadatka: Jedinice lokalne samouprave s područja Zagrebačke županije, Zavod za prostorno uređenje Zagrebačke županije*

* 1. Sukladno važećim propisima u naseljima područjima sustavno poduzimati potrebne mjere kako bi prometnice i javne površine bile uvijek prohodne u svrhu nesmetane intervencije. U većim kompleksima pravnih osoba osigurati stalnu prohodnost vatrogasnih pristupa i putova evakuacije.

*Izvršitelj zadatka: pravne osobe koje upravljaju javnim cestama, jedinice lokalne samouprave s područja Zagrebačke županije, pravne osobe koje su vlasnici većih proizvodnih kompleksa*

* 1. Građevinama (stambenim, poslovnim, industrijskim) tijekom cijelog razdoblja njihove eksploatacije potrebno je pridavati odgovarajuću pozornost u održavanju, kako bi se očuvala njihova tehnička svojstva i temeljni zahtjevi u pogledu zaštite od požara. Unapređivati i nadograđivati postojeće mjere zaštite od požara, a sukladno novim spoznajama i tehnološkim dostignućima.
	2. Vlasnici odnosno korisnici građevina i drugih nekretnina te prostora, odnosno upravitelji zgrada, dužni su organizirati zaštitu od požara, te skrbiti o stanju zaštite od požara sukladno odredbama Zakona o zaštiti od požara, propisima donesenim na temelju njega, odlukama i planovima tijela državne uprave, JLS i Županije, općim aktima pravnih osoba, procjenama ugroženosti i planovima zaštite od požara.

*Izvršitelj zadatka: vlasnici i korisnici građevina, upravitelji zgrada*

* 1. Za gašenja požara potrebno je osigurati minimalno potrebne količine vode za gašenje požara i tlak u hidrantskoj mreži, sukladno važećim propisima.
	2. Prilikom izgradnje i rekonstrukcije hidrantskih mreža sukladno propisima za hidrantske mreže za gašenje požara prednost davati instaliranju nadzemnih hidranata, a kod podzemnih hidranata osiguravati stalnu dostupnost i označenost istih.

*Izvršitelj zadatka: pravne osobe koje se bave djelatnošću javne vodoopskrbe*

* 1. Urediti prilaze za vatrogasna vozila i pristupe do površine voda koje svojom izdašnošću udovoljavaju potrebama kod gašenja požara, a u svrhu crpljenja vode za potrebe gašenja požara.

*Izvršitelj zadatka: Jedinice lokalne samouprave s područja Zagrebačke županije*

* 1. Redovno provoditi održavanje (čišćenje) vodotokova i građevina za melioracijsku odvodnju sukladno važećem Planu upravljanja vodama Hrvatskih voda.

*Izvršitelj zadatka: Hrvatske vode*

1. **Organizacijske i administrativne mjere zaštite od požara na otvorenom prostoru i odlagalištima komunalnog otpada**

* 1. Otpad se zbrinjava sukladno odredbama Zakona o održivom gospodarenju otpadom ("Narodne novine", broj 84/21). a prihvat otpada na odlagalište, mjere u svezi s planiranjem, gradnjom, radom i zatvaranjem odlagališta i postupanjem nakon njihova zatvaranja provodi se sukladno odredbama Pravilnika o načinima i uvjetima odlaganja otpada, kategorijama i uvjetima rada za odlagališta otpada ("Narodne novine", broj 4/23). Odlagališta otpada moraju biti usklađena s odredbama važećih propisa, odnosno ako to nije moguće treba poduzeti radnje za njihovu sanaciju i zatvaranje.

*Izvršitelj zadatka: Jedinice lokalne samouprave s područja Zagrebačke županije, pravne osobe koje upravljaju odlagalištima, te pravne osobe koje obavljaju komunalnu djelatnost*

* 1. U slučaju nastajanja požara na odlagalištu otpada osigurati gašenje požara u najkraćem mogućem roku, putem vatrogasne postrojbe koja će pristupiti gašenju na siguran način. U slučaju širenja požara u dubinu odlagališta osigurati radni stroj pogodan za izvođenje zahvata potrebnih za osiguranje pristupa žarištu požara.

*Izvršitelj zadatka: pravne osobe koje upravljaju odlagalištima otpada, vatrogasne postrojbe gradova i općina i Vatrogasna zajednica Zagrebačke županije*

* 1. Sukladno važećim propisima koji reguliraju zaštitu od požara na otvorenom prostoru, nužno je urediti okvire ponašanja na otvorenom prostoru, posebice u vrijeme povećane opasnosti od požara kroz donošenje odluka koje uređuju uvjete i načine spaljivanja poljoprivrednog i drugog gorivog otpada biljnog porijekla na otvorenom prostoru.

*Izvršitelj zadatka: Jedinice lokalne samouprave s područja Zagrebačke županije*

* 1. Periodično tijekom godine kroz promidžbene aktivnosti putem brošura, plakata, lokalnog tiska, radija i televizije stanovništvo Zagrebačke županije upozoravati na potencijalne opasnosti od nastanka požara, te mjere koje je potrebno poduzimati u cilju sprječavanja njegova nastanka na građevinama i vanjskim prostorima.

*Izvršitelj zadatka: Vatrogasna zajednica Zagrebačke županije, vatrogasne zajednice gradova i općina, jedinice lokalne samouprave s područja Zagrebačke županije*

* 1. U slučaju nastajanja požara na otvorenom prostoru, pravne osobe čije su građevine ili uređaji locirani u neposrednoj blizini požara dužne su dati na raspolaganje svoju opremu i mehanizaciju za potrebe radova na sprječavanju širenja požara ili za njegovo gašenje.

*Izvršitelj zadatka: pravne osobe čije su građevine ili uređaji u neposrednoj blizini požara*

* 1. Obvezan je nadzor i skrb nad državnim, županijskim i lokalnim cestama te zemljišnim pojasom uz cestu. Zemljišni pojas uz ceste mora biti čist i pregledan kako zbog sigurnosti prometa tako i zbog sprječavanja nastajanja i širenja požara na njemu. Stoga je obvezno čišćenje zemljišnog pojasa uz ceste od lakozapaljivih tvari, odnosno, onih tvari koje bi mogle izazvati požar ili omogućiti odnosno olakšati njegovo širenje.

*Izvršitelj zadatka: Hrvatske autoceste d.o.o., Hrvatske ceste d.o.o., Županijska Uprava za ceste Zagrebačke županije, jedinice lokalne samouprave s područja Zagrebačke županije*

* 1. Obvezno je čistiti pojas uz željezničku prugu od lakozapaljivih tvari, odnosno tvari koje bi mogle izazvati požar i omogućiti njegovo širenje.

 Obavezno čistiti i održavati poljske puteve i nerazvrstane ceste koje vode do pojasa

 uz željezničku prugu.

*Izvršitelj zadatka: Hrvatske željeznice, jedinice lokalne samouprave s područja Zagrebačke županije.*

IV.

Sredstva za provedbu obveza Zagrebačke županije koje proizlaze iz ovoga Provedbenog plana, osigurat će se do visine utvrđene Proračunom Zagrebačke županije za 2024. godinu.

V.

Provedbeni planovi unaprjeđenja zaštite od požara jedinica lokalne samouprave na području Zagrebačke županije za 2024. godinu donose se na temelju ovoga Provedbenog plana.

VI.

O stanju vatrogastva i zaštite od požara na području Zagrebačke županije, županijski vatrogasni zapovjednik podnosi izvješće Županijskoj Skupštini Zagrebačke županije najkasnije do 30. lipnja tekuće godine za godinu koja prethodi, a isti se dostavlja Nacionalnom odboru za preventivnu zaštitu i gašenje požara i Ravnateljstvu civilne zaštite – Područnom uredu Zagreb.

VII.

Ovaj Provedbeni plan objavit će se u "Glasniku Zagrebačke županije“, a stupa na snagu 1. siječnja 2024. godine.

KLASA:

URBROJ:
Zagreb,

 **PREDSJEDNICA**

 **ŽUPANIJSKE SKUPŠTINE**

**ZAGREBAČKE ŽUPANIJE**

 Martina Glasnović